google/wiki40b huggingface dataset:
Norgesuniversitetet

Digital tilstand - Norgesuniversitetets monitor

Norgesuniversitetet evaluerer bruken av IKT i høyere utdanning, blant annet gjennom en egen monitor kalt Digital tilstand. Undersøkelsen beskriver status og utvikling innen bruk av digitale verktøy og medier i høyere utdanning, og har tre respondentgrupper: instituttledere (dekaner), fagansatte og studenter.

DelRett

DelRett er en nettbasert veiledningstjeneste om opphavsrett og undervisning, utarbeidet av Norgesuniversitetet og driftet sammen med Senter for IKT i utdanningen.
Formålet med siden er å bidra til at spørsmål om opphavsrett ikke hindrer utvikling, bruk og deling av digitale læringsressurser. Del Rett er utviklet for å tilby lett tilgjengelig informasjon om opphavsrett i undervisningen. DelRett har en spørsmål og svar-tjeneste, besvart av ekstern juridisk rådgiver.

Organisering og historie

Norgesuniversitetet har eget styre oppnevnt av Kunnskapsdepartementet, som består av representanter fra offentlig og privat utdanningssektor samt organisasjonene i arbeidslivet. Norgesuniversitetet holder til i Tromsø.
Norgesuniversitetet ble etablert 1. januar 2004 ved en sammenslåing av Sentralorganet for fleksibel læring i høgre utdanning (SOFF) og Norgesuniversitetet (NU), som den gangen var en samarbeidsorganisasjonen mellom partene i arbeidslivet og organisasjonene i høyere utdanning.
Grunnkretser i Trøgstad kommune

Grunnkretser i Trøgstad kommune er delområder og grunnkretser som seksjonerer Trøgstad kommune, Østfold, for folketellingsformål og lignende. I noen tilfeller sammenfaller de med kirkesogn, med valgkretser og med nåværende eller tidligere skolekretser.
4. etappe av Tour of Norway 2017

Løypebeskrivelse

Løypa startet i Lillestrøm og fulgte riksvei 22 langs østsiden av Øyeren til Mysen, hvor den tok en liten runde og den første 3.-kategori bakkespurten kom ved 53,5 km ved Momarken. Derfra fulgte den fylkesvei 128 vestover til første vanlige spurt ved 63,0 km i Askim. Derfra fulgte den fylkesvei 115 sørover til Svinndal og deretter fylkesvei 282 til Missingmyr, hvor den kom inn på fylkesvei 118 og langesonen. Fra Karlshus forsatte løypa på riksvei 110, fylkesvei 353, 354, 116 og 117 til Fredrikstad, hvor den andre vanlige spurten befant seg på 146,2 km. Videre fulgte den fylkesvei 109 i retning Sarpsborg.
Ved Yven kom man inn på rundløypa som gikk nordover på kommunale veier, inn på fylkesvei 114 og 118 til Tune kirke. Derfra sørover på kommunale veier og inn på fylkesvei 109 igjen og østover til passering av målstreken i nærheten av Sarpsborg kirke. Så gikk det vestover igjen i rundløypa på fylkesvei 109 og ved andre passering av Vyen var det en 3.-kategori bakkespurt ved 173,0 km. Hele rundløypa ble kjørt to ganger og målgang var etter totalt 193,7 kilometer.
Akademikerforbundet

Akademikerforbundet er medlemsorganisasjonen for personer med minimum tre års universitet- eller høyskoleutdanning, dvs. minst 60 vekttall / 180 studiepoeng. Medlemmene jobber hovedsakelig innen administrasjon, ledelse, økonomi, personalforvalting, generell saksbehandling og IKT. Akademikerforbundet dekker alle tariffområder med unntak av NHO-sektoren. Akademikerforbundet er ett av tolv medlemsforbund i Unio, som er landets nest største hovedorganisasjon på arbeidstakersiden.

Historikk

Forbundet har sitt utspring i Norsk Bedriftsøkonomisk Forening som ble etablert på 1970-tallet. Navnet ble endret til Norsk Økonomforbund i 1985. Senere ble målgruppen utvidet til også å gjelde høyskoleutdannede generelt. Høyskoleutdannedes Forbund (HF) ble navnet fra 1991. HF var en del av Akademikernes Fellesorganisasjon (AF) frem til oppløsningen i 2001. Siden ble navnet endret til Universitet- og Høyskoleutdannedes Forbund (UHF) fra 1997. I 2003 ble UHF tatt opp som medlem i UHO, nå Unio. Akademikerforbundet er navnet fra 1. juni 2010. Akademikerforbundet har pr. 1. januar 2013 ca. 4100 medlemmer.
Leder er Alfred Sørbø.
Concepcion (Tarlac)

Concepcion (Bayan ng Concepcion) er en kommune på Filippinene. Kommunen ligger på øya Luzon og tilhører provinsen Tarlac. I 2015 hadde Concepcion 154 188 innbyggere.
Gazeta do Povo

Gazeta do Povo (portugisisk for «Folkets Avis») er en brasiliansk dagsavis som ble grunnlagt den 3. februar 1919. Hovedkontoret ligger i Curitiba, og den regnes som den største avisen i Paraná.
Boogie Nights

Handling

Filmen handler om en sammensveiset gruppe mennesker innen pornofilmindustrien i Los Angeles, ledet av den idealistiske produsenten Jack Horner som drømmer om å forvandle sitt arbeid til en kunstform. 
Historien begynner i 1977, den gangen pornofilmer ble vist på kinoer. Etterhvert begynner videospilleren å melde sin ankomst, men Horner misliker dette og insisterer på at pornofilmer skal lages for kino. Men på begynnelsen av 1980-tallet revolusjonere videospilleren måten som pornoindustrien lager pornofilmer på, noe som tvinger Horner til nytenkning.
Horner er stadig på utkikk etter nye talenter, og det er da helt spesielle kvaliteter han ser etter, noe som gjør at han fatter interesse for Eddie Adams som har et eksepsjonelt stort kjønnsorgan. Seerne får derfra følger Eddie i hans karriere som porno-skuespiller; den første klønete innspillingen, hans berømmelse, og hans uunngåelige fall etter at han etter hvert utvikler stjerne-nykker. Filmen skildrer også flere andre denne kretsen.

Popularitet og økonomi

Boogie Nights tross ble ingen publikumssuksess. Den innbrakte bare $43 millioner på verdensbasis, hvorav $26,4 millioner i USA. Den havnet på 51-plass over de mest innbringende filmene på verdensbasis i 1997 og på 79-plass i USA.
Produksjonskostnadene var på $15 millioner.

Anmelderne og publikum

Den ble meget godt mottatt av anmelderne, noe som gjenspeiles i at den har fått så mye som 93 % på Rotten Tomatoes og 85 % på Metacritic. Den amerikanske filmkritikeren Roger Ebert gav den toppkarakter, mens Leonard Maltin gav den 3,5 av 4 stjerner.
Den fikk jevnt over godt mottakelse fra de norske anmelderne.
Jemenittiske jøder

Jemenittiske jøder er jøder som bor, eller hvis forfedre bodde, i Jemen i sørenden av Den arabiske halvøy. De blir ansett som en del av mizrahisk jødedom. Store deler av gruppen snakker jødejemenittisk arabisk. Mellom juni 1949 og september 1950 ble det store flertallet av Jemens jødiske befolkning, rundt 49 000, transportert til Israel i det som ble kalt for «Operasjon magiske teppe». De fleste jemenittiske jøder bor i dag i trygghet i Israel, noen i USA og noen få andre steder. Kun en håndfull er blitt igjen i Jemen, de fleste eldre.
Jemenittiske jøder har en unik religiøs tradisjon som skiller dem ut fra tradisjonene til askenasiske, sefardiske, og andre jødiske grupper. Det er diskutabelt om de skal bli beskrevet som mizrahiske da de fleste andre mizrahiske jøder har i løpet av de siste århundrene gjennomgått en total eller delvis tilpasning til sefardisk kultur og liturgi. En undergruppe av det tidligere jødiske samfunnet i Jemen, shami, tilpasset seg riktignok sefardiskpregede ritualer, men det var av teologiske grunner og var ikke en refleksjon av et demografisk eller kulturelt skifte.
En muntlig forestilling har plassert den tidligste bosetningen av jøder i Jemen og Den arabiske halvøya til tiden til kong Salomo, det vil si på 900-800-tallet f.Kr. En forklaring er at kong Salomo sendte handelsmenn sjøvegen til Jemen for å lete etter gull og sølv som kunne benyttes for å utsmykke Salomos tempel i Jerusalem. I 1881 skrev den franske visekonsulen tilbake til Frankrike at han hadde lest en bok av den arabiske historikeren Abu-Alfada at jødene i Jemen bosatte seg i området i år 1451 f.Kr. En annen legende plasserer jødiske håndverkere i region på forespørsmål av Makeda, dronningen av Saba (Sheba). Beta Israel, de sorte jødene i naboregionen Etiopia, har en beslektet legende om sin opprinnelse som plasserer dronningen av Saba som gift med kong Salomo. Deler av Jemen, Eritrea og Etiopia ble på denne tiden styrt av kongedømmet Saba, muligens lå hovedstaden i selve Jemen.
Torpedo (TV-serie)

Handling

Terje (Jørgen Langhelle) er en tidligere soldat i Forsvarets spesialkommando (FSK) som nå er kjent som Oslos beste og mest diskré torpedo. Han har et rykte som gjør at han sjelden behøver å ty til voldelige metoder, og har gode kontakter på begge sider av loven. Og derfor får han stadig nye oppdrag, også i finanskretser. En ren rutinejobb utvikler seg til et sant helvete for han fordi han sender den mindre stabile kompisen Sebastian (Aksel Hennie) for å hente det siste lille avdraget på en jobb han egentlig tror er over.
Handlingen strekker seg over fire dager.

Om serien

Serien hadde et budsjett på 20 millioner kroner. Den fikk sju millioner kroner i støtte fra Norsk Filmfond og et tilsvarende beløp fra TV 2. De de øvrige seks millionene skulle komme fra forhåndssalg til de nordiske land og Tyskland. Trygve Allister Diesen har jobbet til og fra med manuset til «Torpedo» i nesten ti år.
Ring Radio West

Ring Radio West (orig: Shoestring) var en britisk krim- og dramaserie som gikk på BBC fra 1979 til 1980. Serien handlet om disc jockeyen Eddie Shoestring som var programleder på den lokale radiostasjonen Radio West. Han hadde bakgrunn som privatdetektiv, noe som kom godt med når folk ringt inn og fortalte om sine problemer. Handlingen foregikk i Bristol. Hovedrollen som Shoestring ble spilt av Trevor Eve.
Trevor ønsket ikke å fortsette etter to sesonger ettersom han ønsket å spille mer teater, så produksjonsteamet forandret serien til å handle om Jersey og skapte slik Bergerac, også en serie om en detektiv som vender tilbake til arbeidet sitt etter en dårlig periode i livet. Trevor Eve er senere kjent for sin rolle i Kalde spor.
Deler av serien ble sendt i NRK Detektimen fra 1980 til 1981.
All Souls College

Beskrivelse

En unik særegenhet er at dette college ikke har noen studenter uten avslutningsrksamen; alle er fellows, det vil si utdannede akademikere.
Medlemskapet rekrutteres blant annet ved at men hvert år inviterer University og Oxfords beste absolventer til å skribve en eksamen. På grunnlag av disse opptakseksamener velges to kandidater til nye fellows.Et fellowship ved All Souls College er en av Englands ypperste akademiske utmerkelser.
I selve kollegiet omgåes dermed en engere krets av unge vitenskapsmenn med allerede akademisk etablerte atørrelser og tilhører en krets som også omfatter folk som i mens har gjort karriere i politikk, næringsliv eller medier. 
Det stilfulle fasadebygget er forblitt nærmest uendret siden det stod ferdig i 1443. Av særlig interesse er hovedbygget fra 1733, Great Quadrangle, særlig dobbelttårnene tegnet av Nicholas Hawksmoor, og soluret fra 1658 av Christopher Wren.
Thomas da Cruz

Thomas da Cruz eller egentlig Gong Shangshi (født 18. desember 1666 i Hangzhou i Kina, død 1745 i Jiangnan) var katolsk misjonær i sitt hjemland. Han trådte inn i jesuittordenen i 1686, og ble presteviet i Macao i 1694. Han virket i Shanghai Songjiang, Fuzhou og Tartaria.
Folkefronten for Palestinas frigjøring

Partihistorie

PFLP er den nest største organisasjonen i PLO og ble grunnlagt i 1967 som en fortsettelse av den arabiske grenen av den Arabiske Nasjonalistbevegelsen al-haraka al-qawmiyin al-arab, på engelsk "Arab Nationalist Movement". Organisasjonen ble grunnlagt av en gruppe ledere fra den arabiske nasjonalistbevegelsen og og liknende grupper av organisasjoner. Generalsekretæren i det nye partiet var George Habash. En annen nøkkelperson i stiftelsen var Habash sin kompanjong Wadi Hadad.
PFLP sluttet seg til PLO i 1968. Fra stiftelsen og fram til år 2000 var George Habash leder av partiet og bosatt i Damaskus. Ved partikongressen det året tok Abu Ali Mustafa over som generalsekretær i PFLP. Ali Mustafa hadde siden 1996 oppholdt seg i Ramallah ettersom oslo-avtalen ga fremstående medlemmer av PLO muligheten til å vende tilbake til de selvstyrte områdene. Partiledelsen i PFLP er delt mellom hovedkontorene i Damaskus og Ramallah.
Ali Mustafa ble likvidert av et israelsk helikopter i Ramallah 27. august 2001 noe som fremprovoserte en hevnaksjon fra PFLP 24. oktober samme år der den høyreorienterte israelske turistministeren Rehavam Zeevi ble drept i Jerusalem av medlemmer fra PFLP.
Lederen av PFLP fram til i dag er Ahmed Sadat. Da han ble valgt ble han av mange ansett for å være en kompromisskandidat mellom de radikale og moderate fløyene i partiet.
Sadat ble i 2002 fengslet av palestinske myndigheter og overført til et fengsel i Jericho overvåket av amerikanske og britiske observatører. 17. mars 2006 trakk disse seg ut og israelske styrker omringet fengselet og tok Sadat i varetekt. Han er fram til i dag i israelsk fengsel.
PFLPs liste til valget på palestinsk selvstyreparlament i januar 2006 vant 3 av 132 mandater, og 28. mai samme år sa de seg, som første parti, villige til å gå inn i regjeringskoalisjon med Hamas, på tross av sin sekulære karakter.

Politisk bakgrunn

PFLP blir regnet som en av de palestinske venstreradikale organisasjonene og baserer seg på væpnet kamp for å frigjøre Palestina. Organisasjonens utgangspunkt var at frigjøringen av Palestina måtte være en felles arabisk kamp og også involvere motstand mot det de kalte de "reaksjonære arabiske regimene".
PFLP gikk sterkt i mot forhandlinger som involverte kompromisser med det de har sett på som palestinernes historiske rettigheter. På 70-tallet gikk organisasjonen kraftig i mot Camp David forhandlingene som den avdøde egyptiske presidenten Anwar Sadat førte med Israel. Likeså gikk de sterkt i mot forhandlingene og fredsprosessen mellom PLO og Israel som resulterte i Oslo-avtalen og opprettelsen av de palestinske myndighetene.
Blant PFLPs viktigste politiske krav i dag er en restrukturering og det de kaller en "gjenoppretting" av PLO som en virkelig representativ organisasjon for hele det palestinske folket. PFLP mener at de islamistiske partiene Hamas og Jihad bør få en plass i paraplyorganisasjonen og at det igjen må holdes valg til PLOs ledende strukturer.

Medier

PFLPs teoretiske tidsskrift heter al-hadaf og gis ut fire ganger årlig.
Limburg an der Lahn

Historie

Første gang byens navn nevnes er i et dokument fra 910. Navnet Limburg kommer fra den opprinnelige formen Lintpurc. Lintpurc var en tilfluktsborg på klippen over elva Lahn, hvor vi i dag finner domkirken med de sju tårnene. Kirken ble anlagt på 800-tallet. Senere tjente borgen som sete for grevene i Niederlahngau, etterpå til konradinerne, som anla et stift viet til St. Georg. Etterhvert bosatte folk seg nedenfor klippen, noe som kan betraktes som opprinnelsen til byen Limburg. Handelsfolk bosatte seg under klippen og grunnla en markedsplass.
Gamlebyen oppsto på 1100-tallet. I 1315 ble broen over Lahn påbegynt. Denne bidro til byens rikdom, for over den gikk noen viktige handelsveier, blant annet veien mellom Bysants og Antwerpen.
I 1357 fikk Limburg byrettigheter av keiser Karl IV.
Da Limburg ble gitt som pant til Trier i 1344, begynte byen å miste sin betydning som viktig markedsplass, noe som ble forsterket av pesten og endelig av trettiårskrigen (1618 – 1648).
Fra 1624 hørte Limburg til kurfyrstene i Trier og fra 1815 til Hertugdømmet Nassau. I 1827 ble et nytt bispedømme grunnlagt for hertugdømmet Nassau, bispesetet ble Limburg. I 1886 ble byen Kreisstadt (distriktshovedstad).

Byens nåværende sammensetning

Limburg består av åtte bydeler, som ble slått sammen med byen i årene 1971 (Dietkirchen), 1972 (Ahlbach, Lindenholzhausen) og 1974 (Eschhofen, Linter, Staffel og Offheim).
Hestesport under Panamerikanske leker 1951

Hestesport under Panamerikanske leker 1951. Hestesport var med som en av atten sporter i de første Panamerikanske leker 1951 som ble arrangert i Buenos Aires i Argentina fra 25. februar til 3. mars. Det var en individuell konkurranse i sprangridning og i dressur og feltritt var det både individuell og lagkonkurranse. Chile ble beste nasjon med tre gullmedaljer foran Argentina med to.
Het ettermiddag

Handling

På en het ettermiddag i Brooklyn forsøker to litt tragikomiske ranere å gjennomføre et bankran som ikke går helt som planlagt. Det hele skulle ta ti minutter, men det går helt annerledes når det viser seg at bankens pengebeholdning har blitt hentet bare timer i forveien. Nå befinner de seg plutselig innestengt med åtte gisler og hundrevis av politifolk utenfor. Den ene av bankranerne, Sonny, prøver å utnytte all oppstyret til å ytre synspunkter om samfunnet for å vinne sympati blant befolkningen. Sonnys motiv for ranet var å finansiere sin kones kjønnsbytte-operasjon. Flere og flere mennesker samler seg rundt banken, noe som gjør det svært vanskelig for politiet å gripe inn. Etterhvert kobles FBI inn og det blir gjort et forsøk på å finne frem til en løsning om fritt leide ut av banken.

Popularitet og økonomi

Het ettermiddag ble meget populær i USA hvor den innbrakte mellom $46- og $50 millioner. Den havnet på en fjerdeplass over de mest innbringende filmene i USA i 1975.
Produksjonskostnadene var på $1,8 millioner.

Anmelderne

Den ble meget godt mottatt av anmelderne, noe som gjenspeiles i at den har fått 85 % på Rotten Tomatoes. De amerikanske filmkritikerne Roger Ebert og Leonard Maltin gav den 3,5 av 4 stjerner hver. Variety skrev at: «Dog Day Afternoon is, in the whole as well as the parts, filmmaking at its best».
Den ble også godt mottatt av de norske anmelderne. Blant annet så gav Arbeiderbladet den terningkast fem, mens VG, Aftenposten og Dagbladet gav den terningkast fire.

Priser

Filmen vant en Oscar for beste originalmanus. Den ble nominert i ytterligere fem kategorier (inkludert beste film). Den ble også tildelt to BAFTA (Pacino og klipp) samt prisen for beste dramafilm av Writers Guild of America. Andre priser inkluderer San Sebastián International Film Festival (Pacino) og David di Donatello Awards. Det kan ellers nevnes at den ble nominert til flere Golden Globes.

Bakgrunn

Manus var inspirert av en artikkel i Life skrevet av P. F. Kluge som omhandlet et lignende bankran i New York i 1972. Ransforsøket ble utført av en ung mann ved navn Sonny Wortzik og hans venn Sal. De endte opp med å holde de ansatte som gisler, mens banken ble omringet av politi, media og sivile tilskuere i hopetall. Filmens handling ligger nært opp til de virkelige hendelsene.
Sonny ble dømt til 20 års fengsel for ranet, men slapp ut etter fem Han døde av kreft i 2006. Hans medhjelper Sal ble drept under ranet.
Prinsessen og professoren

Prinsessen og professoren er norsk realityserie på åtte episoder som gikk på TV3 i 2006. Den er en norsk versjon av den amerikanske TV-serien Beauty and the Geek hvor attraktive jenter skulle få møte mindre attraktive gutter. Den norske utgaven gikk på TV3 fra 9. mars 2006. Strix Television laget bare en sesong. Programleder var Jasmin Aasland.
Vinner av første sesong var Anett Endrerud (født 25. juni 1983 i Oslo) og Are Riksaasen (født 25. mars 1973 i Lørenskog). De fikk 100 000 kroner hver.
Daniel (bibelsk person)

Daniel (arameisk og hebraisk: דָּנִיֵּאל – Dāniyyêl, «Gud er min dommer»; gresk: Δανιήλ – Daniḗl) er hovedpersonen i Daniels bok i Den hebraiske bibelen og i Det gamle testamente. I denne fortellingen ble Daniel som en ung mann ført av sted sammen med tre venner til landflyktighet i Babylon hvor han ble utdannet i kaldeanske språk og kultur, men han konverterte aldri til deres guder. Gjennom guddommelig visdom fra sin egen gud, den jødiske Jahve, tolket han drømmene og visjonene til kongene, og ble således en framtredende figur ved hoffet i Babylon. Til sist hadde han egne apokalyptiske visjoner som har blitt tolket som De fire verdensmonarkier. En del av de mest kjente fortellinger i Daniels bok, som det hevdes han skrev selv på 500-tallet f.Kr., er Shadrak, Meshak og Aved-Nego, hans tre følgesvenner som fikk sin tro prøvet ved å bli kastet i en brennende ovn; Skriften på veggen hvor en overnaturlig håndskrift forutsier undergangen til det babylonske rike; og Daniel i løvehulen hvor han overlever denne prøvelsen.
Daniel er velsignet av Gud ettersom han holder fast ved de jødiske skikker og blir således gitt evnen til å tyde drømmer. 
Daniel betraktes som en profet innenfor kristendommen og av islam, men Daniel er i den rabbinske litteraturen ikke listet sammen med profetene i den jødiske kanon.
Det moderne teologiske syn forstår forfatteren av Daniels bok ikke som Daniel selv, men en anonym forfatter som levde i den makkabeiske perioden under Antiokos IV Epifanes i løpet av 100-tallet f.Kr. og som satte sammen oldtidslegender med en pseudepigrafi bestående av «visjoner».
Blotting

Avgrensninger

Blotting innebærer en ønsket seksuell opphisselse ved å vise seg frem. En uønsket opphisselse for eksempel blant unge som bader nakne sammen, vil dermed ikke diagnostiseres som blotting. Nakenhet som ikke er motivert ut fra ønske om seksuell opphisselse, for eksempel på grunn av manglende sjenanse eller manglede respekt for kulturelle regler klassifiseres heller ikke som blotting. For eksempel å bade naken fra en offentlig brygge eller å løpe naken gjennom en by vil ikke bli betraktet som blotting når det ikke er tegn til at vedkommende opplever dette som seksuelt opphissende (Men det vil kunne bli straffet som uanstedig adferd). Det er en viktig del av avviket at opphisselsen oppnås ved å eksponere seg for uforberedte fremmede. Hvis en oppnår opphisselse som stripper ved å eksponere seg for tilskuere eller privat i forhold til sin partner, så anses det ikke som blotting fordi tilskueren(e) må kunne forvente dette.

Jus og straff

Blottende oppførsel er straffbart og betraktes i strafferettslig sammenheng som «seksuelt krenkende eller annen uanstendig adferd» og straffes etter Almindelig borgerlig Straffelovs paragraf 201. Blotting er ikke et juridisk begrep og det er derfor i strafferettslig sammenheng ikke behov for å avgjøre om handlingen var blotting. Det er derfor sjelden at rettsavgjørelser omtaler en handling som blotting unntatt når det har vært medisinsk eller terapeutisk fagpersonell involvert som har diganostisert vedkommende til å ha dette seksuelle avviket.

Språklige avledninger

«Å blotte seg» brukes av og til argumenterende med betydingen avsløre eller vise noe som fortelleren mener man burde holdt skjult. «Hun blottla sitt seksualliv i intervjuet» underforstått at dette burde hun ikke ha fortalt om. «Mødre som blotter seg ved å amme på offentlig sted» underforstått at dette er for privat til at man bør gjøre det på offentlig sted. «Turister med blottet mage og lår når de besøker kirken» underforstått at når de går i kirken burde de ha dekket til mage og lår.
Arne Holte

Karriere

Holte var russepresident i Oslo og president i russens hovedstyre i 1966. Han er utdannet cand.psychol. ved Universitetet i Oslo i 1974 og dr.philos. i psykologi samme sted i 1990 med avhandlingen Studies on family communication and psychopathology. Han var professor i klinisk psykologi ved Universitetet i Tromsø fra 1992 til 1998, professor i medisinske adferdsfag ved Det medisinske fakultet ved Universitetet i Oslo fra 1998 og professor i helsepsykologi ved Psykologisk institutt samme sted fra 2001. Med delvis permisjon fra professorstillingen ved UiO hadde han fra 2004 ulike direktørstillinger i Folkehelseinstituttet (FHI), blant annet som divisjonsdirektør for psykisk helse og assisterende direktør for FHI.
Holte var sentral i arbeidet med psykisk helsevernloven og i å gi psykologer myndighet til å fatte vedtak om tvangsbruk i psykisk helsevern. Han var også sentral i utviklingen av den europeiske psykologstandarden EuroPsy.

Utmerkelser

Han fikk Psykologprisen fra Norsk Psykologforening i 2012 for å «ha satt dype spor innen det psykiske helsearbeidet».
Prestekjole

Soutane

En soutane er en svart prestekjole som brukes fortrinnsvis av katolske eller anglikanske geistlige. Den er en noe løstsittende drakt i helfigur i ankellengde. Andre betegnelser på samme plagg er talar (på latin vestis talaris) eller, på engelsk, cassock.
Innen den katolske kirke var denne drakten den dominerende hverdagskledning for prester, men senere er den trengt sterkt tilbake av den vanlige prestedress (svart dress, sammen med svart presteskjorte).